31992R0832
L 088/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 832/92 НА СЪВЕТА
от 30 март 1992 година
за изменение на Регламент (ЕИО) № 790/89 за определяне на размера на допълнителната фиксирана помощ за учредяването на организации на производителите и на максималния размер на помощта за подобряване на качеството и търговията в сектора на черупковите плодове и рожковите
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 1035/72 на Съвета от 18 май 1972 г. относно общата организация на пазара на плодове и зеленчуци (1), и по-специално член 14б, параграф 4 от него,
като взе предвид предложението на Комисията,
като има предвид, че съгласно член 14б от Регламент (ЕИО) № 1035/72 размерът на допълнителната фиксирана помощ за насърчаване на създаването на организации на производителите на черупкови плодове и рожкови се изчислява въз основа на количеството черупкови плодове и рожкови, предлагано на пазара от дадена организация през първата пазарна година след датата на специалното ѝ признаване;
като има предвид, че неблагоприятните климатични условия в производствения регион по време на прибиране на реколтата, на базата на която ще се изчислява сумата на помощта, вероятно биха довели до значителни изменения при прилагането на режима на допълнителната помощ; като има предвид, че с цел да се осигури правилното прилагане на режима съгласно Регламент (ЕИО) № 790/89 (2), следва да се предвиди, в случай на мотивирана молба от страна на съответната организация на производителите, помощта да бъде изчислявана на базата на количеството, предложено на пазара през пазарната година след тази, която е била засегната чувствително от горепосочените условия,
ПРИЕ НАСТОЯЩИЯ РЕГЛАМЕНТ:
Член 1
Към член 1 от Регламент (ЕИО) № 790/89 се добавя следният параграф:
„За целите на член 14б, параграф 2 от Регламент (ЕИО) № 1035/72, когато неблагоприятни климатични условия в даден производствен регион са довели до намаляване на реколтата на организации на производителите с повече от 20 %, при мотивирана молба от страна на последните се допуска компетентният орган да изчисли сумата на помощта на базата на количеството, предложено на пазара от организациите през втората пазарна година след датата на специалното им признаване.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Въпреки това, по молба от страна на съответните организации на производителите, член 1 се прилага от датата на влизане в сила на дял IIа от Регламент (ЕИО) № 1035/72.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 март 1992 година.